CELEX: 32017R1112
Language: bg
Date: 2017-06-22 00:00:00
Title: Регламент за изпълнение (ЕС) 2017/1112 на Комисията от 22 юни 2017 година за изменение на Регламент (ЕО) № 3199/93 относно взаимното признаване на процедурите за пълно денатуриране на алкохол за целите на освобождаването от акциз

23.6.2017   
            
            
               BG
            
            
               Официален вестник на Европейския съюз
            
            
               L 162/22
            
         РЕГЛАМЕНТ ЗА ИЗПЪЛНЕНИЕ (ЕС) 2017/1112 НА КОМИСИЯТА
   от 22 юни 2017 година
   за изменение на Регламент (ЕО) № 3199/93 относно взаимното признаване на процедурите за пълно денатуриране на алкохол за целите на освобождаването от акциз
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 92/83/ЕИО на Съвета от 19 октомври 1992 г. за хармонизиране на структурата на акцизите върху алкохола и алкохолните напитки (1), и по-специално член 27, параграф 4 от нея,
   като има предвид, че:
   
               (1)
            
            
               Съгласно член 27, параграф 1, буква а) от Директива 92/83/ЕИО от държавите членки се изисква да освобождават от акциз алкохола, който е напълно денатуриран в съответствие с изискванията на всяка от държавите членки, при условие че тези изисквания са надлежно съобщени и приети в съответствие с условията по параграфи 3 и 4 от посочения член.
            
         
               (2)
            
            
               Денатуриращите вещества, които се използват във всяка държава членка за целите на пълното денатуриране на алкохол в съответствие с член 27, параграф 1, буква а) от Директива 92/83/ЕИО, са описани в приложението към Регламент (ЕО) № 3199/93 на Комисията (2).
            
         
               (3)
            
            
               Регламент (ЕО) № 3199/93 беше изменен с Регламент за изпълнение (ЕС) 2016/1867 на Комисията (3), като беше въведена обща процедура за пълното денатуриране на алкохол. При тази обща процедура се използват един литър изопропилов алкохол (IPA), един литър метилетилкетон (MEK) и един грам денатониум бензоат на хектолитър абсолютен етанол. Освен това намерението беше тя да замени всички национални процедури за денатуриране с цел да се предотвратят избягването на данъчното облагане, укриването на данъци и данъчните измами.
            
         
               (4)
            
            
               Процедурата, използвана при приемането на Регламент за изпълнение (ЕС) 2016/1867, не беше в съответствие с член 27, параграфи 3 и 4 от Директива 92/83/ЕИО. Поради това посоченият регламент за изпълнение следва да бъде отменен.
            
         
               (5)
            
            
               На 15 март 2017 г. или преди това някои държави членки съобщиха на Комисията денатуриращите вещества за пълно денатуриране на алкохол, които възнамеряват да използват, считано от 1 август 2017 г., за целите на член 27, параграф 1, буква а)
            
         
               (6)
            
            
               На 15 март 2017 г. Комисията предаде на държавите членки получените съобщения.
            
         
               (7)
            
            
               Една държава членка отправи възражение съгласно член 27, параграф 4 от Директива 92/83/ЕИО на основание, че процедурата за пълно денатуриране на алкохол, съдържаща един литър изопропилов алкохол (IPA), един литър метилетилкетон (MEK) и един грам денатониум бензоат на хектолитър абсолютен етанол, е уязвима по отношение на злоупотреби и поради това не отговаря на изискванията на член 27, параграф 1 от Директива 92/83/ЕИО, целящи предотвратяване на избягването на данъчното облагане, укриването на данъци и данъчните измами.
            
         
               (8)
            
            
               В държавите членки, които не са съобщили за намерението си да използват нови денатуриращи вещества, следва да продължат да се прилагат процедурите, които вече се съдържат в приложението към Регламент (ЕО) № 3199/93 преди изменението му с Регламент (ЕС) 2016/1867.
            
         
               (9)
            
            
               Процедурите, които вече не са включени в приложението към Регламент (ЕО) № 3199/93, може да се прилагат в държава членка, в която са разрешени, съответно за производството на денатуриран алкохол, използван в производството на продукти, които не са предназначени за консумация от човека, съгласно член 27, параграф 1, буква б) от Директива 92/83/ЕИО.
            
         
               (10)
            
            
               Следователно Регламент (ЕО) № 3199/93 следва да бъде съответно изменен.
            
         
               (11)
            
            
               За да се избегне всякакво съмнение относно приложимите разпоредби при тези конкретни обстоятелства, Регламент за изпълнение (ЕС) 2016/1867 следва да бъде изрично отменен.
            
         
               (12)
            
            
               От съображения за правна сигурност настоящият регламент следва да се прилага от същата дата както Регламент за изпълнение (ЕС) 2016/1867 и следователно следва спешно да влезе в сила.
            
         
               (13)
            
            
               Мерките, предвидени в настоящия регламент, са в съответствие със становището на Комитета по акцизите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕО) № 3199/93 се заменя с текста в приложението към настоящия регламент.
   Член 2
   Регламент за изпълнение (ЕС) 2016/1867 се отменя.
   Член 3
   Настоящият регламент влиза в сила в деня след деня на публикуването му в Официален вестник на Европейския съюз.
   
   Член 1 се прилага от 1 август 2017 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 22 юни 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 316, 31.10.1992 г., стр. 21.
   
      (2)  Регламент (ЕО) № 3199/93 на Комисията от 22 ноември 1993 г. относно взаимното признаване на процедурите за пълно денатуриране на алкохол за целите на освобождаването от акциз (ОВ L 288, 23.11.1993 г., стр. 12).
   
      (3)  Регламент за изпълнение (ЕС) 2016/1867 на Комисията от 20 октомври 2016 г. за изменение на приложението към Регламент (ЕО) № 3199/93 относно взаимното признаване на процедурите за пълно денатуриране на алкохол за целите на освобождаването от акциз (ОВ L 286, 21.10.2016 г., стр. 32).
   
      ПРИЛОЖЕНИЕ
      „
            ПРИЛОЖЕНИЕ
            Списък на продуктите с техния регистрационен номер, издаден от Службата, предоставяща обобщена информация за химичните вещества (CAS), които са разрешени за пълното денатуриране на алкохол:
            
                        Ацетон
                     
                     
                        CAS номер: 67-64-1
                     
                  
                        C.I. реактивно червено 24
                     
                     
                        CAS номер: 70210-20-7
                     
                  
                        Кристалвиолет (C.I. 42555)
                     
                     
                        CAS номер: 548-62-9
                     
                  
                        Денатониев бензоат
                     
                     
                        CAS номер: 3734-33-6
                     
                  
                        Етанол
                     
                     
                        CAS номер: 64-17-5
                     
                  
                        Флуоресцeин
                     
                     
                        CAS номер: 2321-07-5
                     
                  
                        Фузелови масла
                     
                     
                        CAS номер: 8013-75-0
                     
                  
                        Бензин (включително безоловен бензин)
                     
                     
                        CAS номер: 86290-81-5
                     
                  
                        Изопропилов алкохол
                     
                     
                        CAS номер: 67-63-0
                     
                  
                        Керосин
                     
                     
                        CAS номер: 8008-20-6
                     
                  
                        Масло за лампи
                     
                     
                        CAS номер: 64742-47-8 и 64742-48-9
                     
                  
                        Метанол
                     
                     
                        CAS номер: 67-56-1
                     
                  
                        Метилетилкетон (2-бутанон)
                     
                     
                        CAS номер: 78-93-3
                     
                  
                        Метилизобутилкетон
                     
                     
                        CAS номер: 108-10-1
                     
                  
                        Метилизопропилкетон
                     
                     
                        CAS номер: 563-80-4
                     
                  
                        Метилвиолет
                     
                     
                        CAS номер: 8004-87-3
                     
                  
                        Метиленово синьо (52015)
                     
                     
                        CAS номер: 61-73-4
                     
                  
                        Солвентнафта
                     
                     
                        CAS номер: 8030-30-6
                     
                  
                        Терпентиново масло
                     
                     
                        CAS номер: 8006-64-2
                     
                  
                        Нафта (нефтено масло)
                     
                     
                        CAS номер: 92045-57-3
                     
                  
                        Третичен бутилов алкохол
                     
                     
                        CAS номер: 75-65-0
                     
                  
                        Тиофен
                     
                     
                        CAS номер: 110-02-1
                     
                  
                        Тимолово синьо
                     
                     
                        CAS номер: 76-61-9
                     
                  Терминът „абсолютен етанол“ в настоящото приложение има същото значение като термина „абсолютен алкохол“, използван от Международния съюз по чиста и приложна химия (IUPAC).
            Във всички тези държави членки към денатурирания алкохол може да се добави оцветител с цел той да придобие характерен цвят, по който да може да бъде разпознат незабавно.
            I.   Обща процедура за денатуриране за получаването на напълно денатуриран алкохол, използвана в Белгия, Дания, Германия, Естония, Ирландия, Гърция, Испания, Франция, Италия, Кипър, Латвия, Литва, Люксембург, Унгария, Малта, Нидерландия, Австрия, Полша, Португалия, Словения, Словакия и Финландия:
            
            На хектолитър абсолютен етанол:
            
                        —
                     
                     
                        1,0 литър изопропилов алкохол,
                     
                  
                        —
                     
                     
                        1,0 литра метилетилкетон,
                     
                  
                        —
                     
                     
                        1,0 грам денатониум бензоат.
                     
                  II.   Повишена концентрация на общата процедура за денатуриране, използвана в следните държави членки за получаването на напълно денатуриран алкохол:
            
            
                         
                     
                     
                        
                           България, Чешката република, Румъния и Обединеното кралство
                        
                        На хектолитър абсолютен етанол:
                        
                                    —
                                 
                                 
                                    3,0 литра изопропилов алкохол,
                                 
                              
                                    —
                                 
                                 
                                    3,0 литра метилетилкетон,
                                 
                              
                                    —
                                 
                                 
                                    1,0 грам денатониум бензоат.
                                 
                              
                  
                         
                     
                     
                        
                           Хърватия
                        
                        На хектолитър абсолютен етанол:
                        Минимум
                        
                                    —
                                 
                                 
                                    1,0 литър изопропилов алкохол,
                                 
                              
                                    —
                                 
                                 
                                    1,0 литра метилетилкетон,
                                 
                              
                                    —
                                 
                                 
                                    1,0 грам денатониум бензоат.
                                 
                              
                  
                         
                     
                     
                        
                           Швеция
                        
                        На хектолитър абсолютен етанол:
                        
                                    —
                                 
                                 
                                    1,0 литър изопропилов алкохол,
                                 
                              
                                    —
                                 
                                 
                                    2,0 литра метилетилкетон,
                                 
                              
                                    —
                                 
                                 
                                    1,0 грам денатониум бензоат.
                                 
                              
                  III.   Допълнителни процедури за денатуриране, използвани в някои държави членки за получаването на напълно денатуриран алкохол:
            
            На хектолитър абсолютен етанол — една от следните рецептури:
            
                         
                     
                     
                        
                           Чешка република
                        
                        
                                    1.
                                 
                                 
                                    0,4 литра солвентнафта,
                                    0,2 литра керосин,
                                    0,1 литра технически петрол.
                                 
                              
                                    2.
                                 
                                 
                                    3,0 литра етил трет-бутил етер,
                                    1,0 литър изопропилов алкохол,
                                    1,0 литър безоловен бензин,
                                    10 милиграма флуоресцеин.
                                 
                              
                  
                         
                     
                     
                        
                           Гърция
                        
                        Само алкохол с ниско качество (първи и последни фракции от дестилацията) с алкохолно съдържание от най-малко 93 об. % и не повече от 96 об. % може да бъде денатуриран.
                        На всеки хектолитър алкохол с 93 об. % се добавят следните вещества:
                        
                                    —
                                 
                                 
                                    2,0 литра метанол,
                                 
                              
                                    —
                                 
                                 
                                    1,0 литър терпентиново масло,
                                 
                              
                                    —
                                 
                                 
                                    0,50 литър масло за лампи,
                                 
                              
                                    —
                                 
                                 
                                    0,40 грама метиленово синьо.
                                 
                              При температура от 20 °C крайният продукт ще достигне, в непроменено състояние, 93 об. %.
                     
                  
                         
                     
                     
                        
                           Финландия — разрешени вещества до 31.12.2018 г.
                        
                        На хектолитър абсолютен етанол — една от следните рецептури:
                        
                                    1.
                                 
                                 
                                    2,0 литра метилетилкетон,
                                    3,0 литра метилизобутилкетон.
                                 
                              
                                    2.
                                 
                                 
                                    2,0 литра ацетон,
                                    3,0 литра метилизобутилкетон.
                                 
                              
                  “